അവര് നന്നായി പഠിക്കും പക്ഷേ, സീറ്റില്ല മലപ്പുറം: പത്താം ക്ലാസിലെ റെക്കോഡ് വിജയത്തിന് പിറകെ ഹയര് സെക്കന്ഡറി പരീക്ഷയിലും മികച്ച നേട്ടം ആവര്ത്തിച്ചതോടെ ഉപരി പഠനത്തിനും ജില്ലയിലെ വിദ്യാര്ഥികള് നെട്ടോട്ടമോടേണ്ടി വരുമെന്ന് കണക്കുകള്. 51,543 പേരാണ് ഉപരിപഠനത്തിന് അര്ഹത നേടിയിരിക്കുന്നത്. വിജയശതമാനം 89.44. ഒാപണ് സ്കൂള് സ്കോള് കേരള വിഭാഗത്തില് ഏറ്റവും കൂടുതല് വിദ്യാര്ഥികള് പരീക്ഷ എഴുതിയത് ജില്ലയിലാണ്. 9645 പേര് ഉപരിപഠനത്തിന് അര്ഹത നേടി. വൊക്കേഷനല് ഹയര് സെക്കന്ഡറി സ്കൂള് വിഭാഗം 1731, ടെക്നിക്കല് സ്കൂള് 203, എന്.എസ്.ക്യൂ.എഫ് സ്കീം 410 എന്നിങ്ങനെയാണ് ഉപരി പഠനത്തിന് അര്ഹരായ വിദ്യാര്ഥികളുടെ എണ്ണം. ജില്ലയിലെ മുഴുവന് കോളജുകളിലെയും സീറ്റുകള് കൂട്ടിവെച്ചാലും 20,000ത്തില് താഴെയേ വരൂ.ഒമ്ബത് സര്ക്കാര് കോളജുകള്, 19 എയിഡഡ്, 65 സ്വാശ്രയം, അഞ്ച് പോളിടെക്നിക്കുകള് എന്നിങ്ങനെയാണ് മൊത്തം സ്ഥാപനങ്ങളുടെ എണ്ണം. ഇതില് പോളി ടെക്നിക്കുകളില് 1180 സീറ്റുകളാണ് നിലവിലുള്ളത്. പത്താം ക്ലാസ് കഴിഞ്ഞവര്ക്കും പ്രവേശനം നേടാനാവുമെന്നതുകൊണ്ട് ഇതിെന്റ പ്രയോജനം പൂര്ണമായി പ്ലസ് ടു വിദ്യാര്ഥികള്ക്ക് ലഭിക്കില്ല. ജില്ലയിലെ സര്ക്കാര് കോളജുകളില് ആകെയുള്ളത് 1546 സീറ്റുകള്. എയിഡഡ് കോളജുകളില് 3852 സീറ്റുകള്. എല്ലാ വിഷയങ്ങള്ക്കും എ പ്ലസ് കിട്ടിയ െറഗുലര് വിദ്യാര്ഥികള് മാത്രം 6707 പേരാണ്. ഇതിന് പുറമെ ഓപണ് വിഭാഗത്തില് ഇത്തവണ 270 പേര്ക്കും എ പ്ലസ് ലഭിച്ചിട്ടുണ്ട്. ഇവര്ക്കു തന്നെ ഇഷ്ടപ്പെട്ട കോളജുകളോ കോഴ്സുകളോ ജില്ലയില് ലഭിക്കുക പ്രയാസമാവും.